**Návrh**

**VYHLÁŠKA**

**Ministerstva práce, sociálnych vecí a rodiny Slovenskej republiky**

z ........ 2013,

**ktorou sa vykonáva § 69 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov**

 Ministerstvo práce, sociálnych vecí a rodiny Slovenskej republiky podľa § 69 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „zákon“) ustanovuje:

**§ 1**

**Predmet úpravy**

Táto vyhláška ustanovuje

a) podrobnosti sledovania dĺžky obdobia zotrvania zamestnanca v zamestnaní podľa § 32 ods. 2 písm. g) zákona,

b) výšku náhrady cestovných výdavkov podľa § 32 ods. 12 písm. d) zákona,

c) postup pri vedení evidencie uchádzačov o zamestnanie a aktívne formy osobného vyhľadávania zamestnania uchádzačom o zamestnanie podľa § 33 až 35 a 36 zákona,

d) postup pri vedení evidencie záujemcov o zamestnanie podľa § 37 až 39 zákona,

e) podrobnosti o vedení evidencie voľných pracovných miest podľa § 40 zákona,

f) výšku príspevku na služby pre rodinu s deťmi podľa § 43 ods. 9 a § 46 ods. 10 zákona,

g) podrobnosti zabezpečenia odborných poradenských služieb podľa § 43 zákona,

h) podrobnosti súvisiace s účasťou uchádzača o zamestnanie na aktivitách v rámci odborných poradenských služieb podľa § 43 zákona a na vzdelávaní a príprave pre trh práce podľa § 46 zákona,

i) podrobnosti poskytovania príspevku na samostatnú zárobkovú činnosť podľa § 49 zákona a príspevku občanovi so zdravotným postihnutím na samostatnú zárobkovú činnosť podľa § 57 zákona,

j) podrobnosti poskytovania príspevku na podporu zamestnávania znevýhodneného uchádzača o zamestnanie podľa § 50 zákona a príspevku na zriadenie chránenej dielne alebo chráneného pracoviska podľa § 56 zákona,

k) výšku príspevku na dochádzku za prácou v závislosti od vzdialenosti miesta výkonu zamestnania od miesta trvalého pobytu alebo prechodného pobytu zamestnanca doklady k žiadosti o poskytnutie príspevku a ďalšie podrobnosti poskytovania príspevku na dochádzku za prácou podľa § 53 zákona,

l) podrobnosti o vedení evidencie administratívnych činností podľa § 65b zákona.

**§ 2**

**Podrobnosti sledovania dĺžky obdobia zotrvania zamestnanca v zamestnaní**

Podrobnosťami sledovania dĺžky obdobia zotrvania zamestnanca prijatého do zamestnania z evidencie uchádzačov o zamestnanie podľa § 32 ods. 2 písm. g) zákona v zamestnaní sú tieto údaje

dátum nástupu do zamestnania,

informácie o spôsobe získania zamestnania alebo o type aktívneho opatrenia na trhu práce použitého na jeho získanie,

druh pracovného pomeru alebo obdobného pracovného vzťahu,

trvanie pracovného pomeru alebo obdobného pracovného vzťahu,

číslo a názov zamestnania podľa klasifikácie zamestnaní a číslo a názov vykonávaných činností podľa štatistickej klasifikácie ekonomických činností,

dôvod skončenia pracovného pomeru alebo obdobného pracovného vzťahu pred uplynutím 6 mesiacov od nástupu do zamestnania.

**§ 3**

**Výška náhrady cestovných výdavkov pri sprostredkovaní zamestnania**

(1) Cestovné výdavky podľa § 32 ods. 12 písm. d) zákona sú výdavky na cestovné prevyšujúce sumu 4 eura.

(2) Náhrada časti cestovných výdavkov uchádzačovi o zamestnanie podľa odseku 1 sa poskytuje vo výške 70 % z preukázaných cestovných výdavkov, najviac v sume 27 eurav úhrne za všetky cesty uskutočnené v kalendárnom mesiaci.

**§ 4**

**Podrobný obsah a náležitosti evidencie uchádzačov o zamestnanie**

(1) Evidencia uchádzačov o zamestnanie okrem údajov podľa prílohy č. 2 ods. 1 zákona obsahuje tieto ďalšie údaje:

dátum zaradenia uchádzača o zamestnanie do evidencie uchádzačov o zamestnanie,

dátum začatia a dátum skončenia

1. zamestnania,

2. sústavnej prípravy na povolanie,

3. osobnej celodennej starostlivosti o dieťa,

4. osobnej starostlivosti o blízku osobu, ktorá je odkázaná na osobnú celodennú opateru,

5. dočasnej pracovnej neschopnosti,

6. invalidity,

7. výkonu väzby a výkonu trestu odňatia slobody alebo uloženia inej sankcie podľa osobitného predpisu,1)

8. pracovného pomeru, štátnozamestnaneckého pomeru alebo služobného pomeru občana, ktorý je so zamestnávateľom v súdnom spore o neplatnosť skončenia pracovného pomeru alebo v súdnom spore o zrušenie rozhodnutia orgánu štátnej správy o skončení štátnozamestnaneckého pomeru alebo služobného pomeru,

9. vykonávania zárobkovej činnosti v členskom štáte Európskej únie alebo v cudzine,

informácie o predchádzajúcom vedení v evidencii uchádzačov o zamestnanie a informácie o celkovej dĺžke vedenia v evidencii uchádzačov o zamestnanie,

informácie o ochote dochádzať do zamestnania a na akú vzdialenosť,

informácie o ochote pracovať na kratší pracovný čas, ako je ustanovený týždenný pracovný čas, a o ochote pracovať na zmeny,

mzdové požiadavky alebo platové požiadavky v novom zamestnaní,

obdobie, počas ktorého uchádzač o zamestnanie nemôže nastúpiť do zamestnania z dôvodu vzdelávania a prípravy pre trh práce, z dôvodu dočasnej pracovnej neschopnosti alebo z dôvodu nároku na materské,

termíny plnenia povinností uchádzača o zamestnanie podľa § 34 ods. 7 a 9 zákona,

druh a dátum ponúknutého vhodného zamestnania úradom práce, sociálnych vecí a rodiny (ďalej len „úrad“) alebo agentom pre pracovné miesta v členení podľa § 32 ods. 5 zákona,

informácie o poskytnutých náhradách časti cestovných výdavkov podľa § 32 ods. 12 písm. d) zákona a o poskytnutých náhradách cestovných výdavkov, výdavkov na ubytovanie a stravné podľa § 43 ods. 8 a § 46 ods. 5 zákona v členení podľa poskytovateľa týchto náhrad,

informácie o poskytnutých príspevkoch na služby pre rodinu s deťmi podľa § 43 ods. 9 a § 46 ods. 10 zákona v členení podľa poskytovateľa týchto príspevkov,

informácie o poskytnutom príspevku uchádzačovi o zamestnanie podľa § 51 ods. 4,

informácie o nástupe, účasti a skončení účasti uchádzača o zamestnanie na aktivitách podľa § 43, § 46, § 49, § 50, § 50j, § 50k, § 51, § 52, § 56, § 56a a 57 zákona v členení podľa zabezpečovateľa týchto aktivít,

informácie o poskytnutých príspevkoch podľa zákona v členení podľa poskytovateľa týchto príspevkov,

informácie o vyslaní uchádzača o zamestnanie na projekty a programy vykonávania aktivačnej činnosti formou menších obecných služieb pre obec alebo formou menších služieb pre samosprávny kraj podľa § 52 zákona vrátane počtu vyslaní,

informácie o nástupe, účasti a skončení účasti uchádzača o zamestnanie na projektoch a programoch podľa § 54 zákona a na projektoch a programoch realizovaných mimo územia Slovenskej republiky,

dátum a dôvod vyradenia z evidencie uchádzačov o zamestnanie.

(2) Uchádzač o zamestnanie, ktorý nemôže predložiť doklady osvedčujúce skutočnosti podľa § 34 ods. 3 písm. d) a e) zákona, nahradí tieto doklady čestným vyhlásením.

**§ 6**

**Aktívne formy osobného vyhľadávania zamestnania uchádzačom o zamestnanie**

(1) Aktívne formy osobného vyhľadávania zamestnania uchádzačom o zamestnanie podľa § 34 ods. 8 zákona sú:

a) žiadosť o prijatie do pracovného pomeru predložená alebo zaslaná zamestnávateľovi,

b) doklad o preukázaní osobného hľadania zamestnania u zamestnávateľa,

c) potvrdenie príslušného orgánu o prevzatí žiadosti o vydanie oprávnenia na prevádzkovanie alebo vykonávanie samostatnej zárobkovej činnosti s uvedením dátumu jej prevzatia,

d) preukázateľné konanie vo veci začatia poskytovania osobnej asistencie podľa osobitného predpisu,3)

e) preukázateľné konanie vo veci začatia poskytovania pracovnej asistencie podľa § 59 zákona,

f) žiadosť o sprostredkovanie zamestnania predložená alebo zaslaná právnickej osobe alebo fyzickej osobe, ktorá vykonáva sprostredkovanie zamestnania za úhradu, alebo

g) žiadosť o prijatie do zamestnania predložená alebo zaslaná agentúre dočasného zamestnávania.

(2) Žiadosť podľa odseku 1 písm. a), f) a g) sa považuje za aktívnu formu osobného vyhľadávania zamestnania len vtedy, ak je v nej uvedený dátum prevzatia a podpis osoby oprávnenej na prevzatie žiadosti alebo ak je doložená poštovým podacím lístkom o jej zaslaní, alebo ak je doložená preukázaním jej odoslania elektronickou poštou.

**§ 7**

**Podrobný obsah a náležitosti evidencie záujemcov o zamestnanie**

Evidencia záujemcov o zamestnanie podľa prílohy č. 2 obsahuje tieto ďalšie údaje:

mzdové požiadavky alebo platové požiadavky v novom zamestnaní,

informácie o ochote pracovať na kratší pracovný čas, ako je ustanovený týždenný pracovný čas, a o ochote pracovať na zmeny,

informácie o ochote záujemcu o zamestnanie dochádzať do zamestnania a na akú vzdialenosť vrátane informácií o ochote pracovať v zahraničí,

dátum možného nástupu do nového zamestnania,

dátum a dôvod vyradenia z evidencie záujemcov o zamestnanie,

druh požadovaných služieb zamestnanosti.

**§ 8**

**Podrobnosti o vedení evidencie voľných pracovných miest**

(1) Úrad na účely sprostredkovania zamestnania vo svojom územnom obvode

a) vedie evidenciu voľných pracovných miest vrátane pracovných miest vhodných pre databázu Európskych služieb zamestnanosti,

b) priebežne aktualizuje evidenciu voľných pracovných miest,

c) poskytuje a sprístupňuje údaje o voľných pracovných miestach uchádzačom o zamestnanie, záujemcom o zamestnanie a iným právnickým osobám a fyzickým osobám na účely služieb zamestnanosti.

(2) Úrad sprístupňuje údaje z evidencie o voľných pracovných miestach v rozsahu dohodnutom so zamestnávateľom najmä

a) výveskou,

b) samoobslužnou informačnou stanicou,

c) prostredníctvom internetu,

d) masovokomunikačnými prostriedkami.

(3) Úrad získava údaje o voľných pracovných miestach vrátane ich odvetvového členenia a pracovných podmienok na účely vedenia evidencie voľných pracovných miest

* 1. vyhľadávaním u zamestnávateľa prostredníctvom agenta pre pracovné miesta,
	2. na základe spolupráce s právnickou osobou alebo fyzickou osobou podľa § 2 ods. 1 písm. m) zákona,
	3. dobrovoľným nahlasovaním voľných pracovných miest zamestnávateľom osobne, písomne, telefonicky, faxom, elektronickou poštou alebo prostredníctvom internetu.

**§ 9**

**Výška príspevku na služby pre rodinu s deťmi**

(1) Príspevok na služby pre rodinu s deťmi uchádzačovi o zamestnanie podľa § 43 ods. 9 a § 46 ods. 10 zákona (ďalej len „príspevok“) je úhrada časti preukázaných výdavkov najviac v sume 45 eura mesačne na jedno dieťa a na každé ďalšie dieťa najviac v sume najviac 35 eura mesačne počas dĺžky trvania účasti na aktivitách v rámci odborných poradenských služieb alebo na vzdelávaní a príprave pre trh práce.

(2) Ak o príspevok písomne požiadajú rodičia, ktorí sú manželia, alebo oprávnené osoby podľa osobitného predpisu,4)ktorí sa zúčastňujú na aktivitách v rámci odborných poradenských služieb alebo vzdelávania a prípravy pre trh práce a ktorí sa starajú o dieťa, úrad môže poskytovať tento príspevok len jednému z rodičov alebo jednej z oprávnených osôb.

(3) Prílohou písomnej žiadosti o poskytovanie príspevku je

a) kópia rodného listu dieťaťa,

b) potvrdenie o návšteve dieťaťa v predškolskom zariadení alebo doklad potvrdzujúci starostlivosť o dieťa fyzickou osobou, ktorá má oprávnenie na vykonávanie takej činnosti,

c) záväzok uchádzača o zamestnanie nahlásiť úradu zmenu v návšteve predškolského zariadenia dieťaťom alebo zmenu v starostlivosti o dieťa poskytovanej fyzickou osobou, ktorá má oprávnenie na vykonávanie takej činnosti, najneskôr do 15 kalendárnych dní od uskutočnenia tejto zmeny.

**§ 10**

**Podrobnosti zabezpečenia odborných poradenských služieb**

(1) Individuálne poradenstvo sa uskutočňuje formou individuálneho rozhovoru odborného poradcu podľa § 43 ods. 3 zákona s uchádzačom o zamestnanie a zahŕňa

a) komplexné zhodnotenie osobnostných predpokladov a odborných predpokladov uchádzača o zamestnanie,

b) určenie cieľov potrebných na návrat na trh práce,

c) určenie možných prekážok pri dosahovaní určených cieľov,

d) vypracovanie návrhu na prekonanie možných prekážok pracovného uplatnenia.

(2) Skupinové poradenstvo sa poskytuje uchádzačom o zamestnanie v skupine osôb na prekonanie bariér pracovného uplatnenia spoločných pre túto skupinu.

**§ 11**

**Podrobnosti súvisiace s účasťou uchádzača o zamestnanie na aktivitách v rámci odborných poradenských služieb a na vzdelávaní a príprave pre trh práce**

(1) Za vážny zdravotný dôvod podľa § 43 ods. 11 alebo § 46 ods. 14 zákona sa považuje taký zdravotný stav uchádzača o zamestnanie, ktorý je posúdený podľa § 19 ods. 1 písm. b) zákona ako nevyhovujúci na ďalšiu účasť na aktivitách v rámci odborných poradenských služieb alebo na vzdelávaní a príprave pre trh práce.

(2) Za vážny rodinný dôvod podľa § 43 ods. 11 alebo § 46 ods. 14 zákona sa považuje najmä, ak miesto výkonu zamestnania a povaha zamestnania manžela alebo ak miesto konania vzdelávania a prípravy pre trh práce neumožňujú zabezpečiť sprevádzanie dieťaťa do desiatich rokov veku do predškolského zariadenia alebo do školy.

(3) Za vážny osobný dôvod podľa § 43 ods. 11 alebo § 46 ods. 14 zákona sa považuje najmä zdravotný stav blízkych osôb, ktorý vyžaduje osobnú celodennú opateru uchádzača o zamestnanie alebo záujemcu o zamestnanie o takéto osoby.

**§ 12**

**Podrobnosti poskytovania príspevku na samostatnú zárobkovú činnosť a príspevku občanovi so zdravotným postihnutím na samostatnú zárobkovú činnosť**

(1) Prílohou žiadosti o poskytnutie príspevku na samostatnú zárobkovú činnosť podľa § 49 zákona a príspevku občanovi so zdravotným postihnutím na samostatnú zárobkovú činnosť podľa § 57 (ďalej len „príspevok“) je okrem dokladov podľa § 49 ods. 3 zákona alebo dokladov podľa § 57 ods. 3 zákona aj kópia oprávnenia na prevádzkovanie samostatnej zárobkovej činnosti.

(2) Príspevok sa poskytuje

a) poštovou poukážkou alebo

b) bezhotovostným prevodom.

(3) Písomná žiadosť o poskytnutie príspevku obsahuje najmä

a) meno, priezvisko, dátum narodenia, adresu trvalého pobytu uchádzača o zamestnanie a

b) účel použitia príspevku.

**§ 13**

**Podrobnosti poskytovania príspevku na podporu zamestnávania znevýhodneného uchádzača o zamestnanie**

Príspevok na podporu zamestnávania znevýhodneného uchádzača o zamestnanie podľa § 50 zákona sa poskytuje

poštovou poukážkou alebo

bezhotovostným prevodom.

**§ 14**

**Výška príspevku na dochádzku za prácou v závislosti od vzdialenosti miesta výkonu zamestnania od miesta trvalého pobytu alebo prechodného pobytu zamestnanca doklady k žiadosti o poskytnutie príspevku a ďalšie podrobnosti poskytovania príspevku na dochádzku za prácou**

(1) Výška príspevku na dochádzku za prácou podľa [§ 53 ods. 3 zákona](http://www.epi.sk/Main/Default.aspx?Template=~/ZzSR/ShowRule.ascx&LngID=0&RuleId=0&FragmentId1=4429761&FragmentId2=4429761) (ďalej len „príspevok“) pri vzdialenosti miesta výkonu zamestnania od miesta trvalého pobytu alebo od miesta prechodného pobytu zamestnanca za kalendárny mesiac je paušálne

a) od 5 km do 10 km 19 eur,

b) od 11 km do 20 km 33 eur,

c) od 21 km do 30 km 51 eur,

d) od 31 km do 40 km 68 eur,

e) od 41 km do 50 km 72 eur,

f) od 51 km do 60 km 88 eur,

g) od 61 km do 80 km 96 eur,

h) od 81 km do 100 km 116 eur,

i) od 101 km do 200 km 130 eur,

i) nad 200 km 135 eur.

(2) Prílohou písomnej žiadosti o poskytnutie príspevku je

a) pracovná zmluva uzatvorená so zamestnávateľom,

b) potvrdenie zamestnávateľa preukazujúce miesto výkonu zamestnania, ak toto nie je zhodné s miestom výkonu zamestnania uvedeným v pracovnej zmluve,

c) potvrdenie zamestnávateľa o trvaní pracovného pomeru zamestnanca, ktoré nie je staršie ako päť dní.

(4) Príspevok poskytuje úrad najviac v dĺžke podľa § 53 ods. 2 zákona vrátane každého začatého mesiaca vedenia v evidencii uchádzačov o zamestnanie.

(5) Úrad poskytne príspevok do 30 kalendárnych dní odo dňa predloženia žiadosti a dokladov podľa odseku 2

a) poštovou poukážkou alebo

b) bezhotovostným prevodom.

##### § 17

**Podrobnosti poskytovania príspevku na zriadenie chránenej dielne alebo chráneného pracoviska**

(1) Podnikateľský zámer, ktorý je súčasťou žiadosti zamestnávateľa alebo jeho organizačnej jednotky o poskytnutie príspevku na zriadenie chránenej dielne alebo chráneného pracoviska podľa § 56 zákona (ďalej len „príspevok“), sa vypracúva v rozsahu a štruktúre určenej Ústredím práce, sociálnych vecí a rodiny.

(2) Príspevok sa poskytuje zamestnávateľovi alebo jeho organizačnej jednotke

a) poštovou poukážkou alebo

b) bezhotovostným prevodom.

**§ 18**

**Podrobnosti o vedení evidencie administratívnych činností**

Evidencia administratívnych činností podľa § 65b zákona obsahuje

zoznamy vykonávaných administratívnych činností za jednotlivé aktívne opatrenia na trhu práce,

názov, sídlo, identifikačné číslo a druh ekonomickej činnosti právnickej osoby podľa § 65b zákona alebo meno, priezvisko a adresu trvalého pobytu fyzickej osoby podľa § 65b zákona,

dátum začatia a dátum skončenia vykonávania administratívnych činností vrátane dôvodov skončenia vykonávania administratívnych činností právnickou osobou alebo fyzickou osobou podľa § 65b zákona,

informácie o druhu, rozsahu a podmienkach vykonávania administratívnych činností právnickou osobou alebo fyzickou osobou podľa § 65b zákona,

informácie o sume dohodnutej odmeny pre právnickú osobu alebo fyzickú osobu podľa § 65b zákona.

**§ 19**

**Zrušovacie ustanovenia**

 Zrušujú sa:

vyhláška Ministerstva práce, sociálnych vecí a rodiny Slovenskej republiky č. 31/2004 Z. z. ktorou sa vykonáva § 69 ods. 1 zákona č. 5/2004 Z. z. o službách zamestnanosti a o zmene a doplnení niektorých zákonov v znení vyhlášky č. 189/2004 Z. z., vyhlášky č. 9/2005 Z. z., vyhlášky č. 613/2005 Z. z. a vyhlášky č. 156/2008 Z. z.,

vyhláška Ministerstva práce, sociálnych vecí a rodiny Slovenskej republiky č. 44/2004 Z. z., ktorou sa vykonáva § 69 ods. 2 zákona č. 5/2004 Z. z. o službách zamestnanosti a o zmene a doplnení niektorých zákonov v znení vyhlášky č. 192/2004 Z. z., vyhlášky č. 401/2004 Z. z., vyhlášky č. 627/2004 Z. z., vyhlášky č. 10/2005 Z. z., vyhlášky č. 614/2005 Z. z., vyhlášky č. 260/2006 Z. z., vyhlášky č. 157/2008 Z. z., vyhlášky č. 608/2008 Z. z., vyhlášky č. 63/2009 Z. z., vyhlášky č. 420/2009 Z. z. a vyhlášky 481/2010 Z. z.

**§ 11**

**Účinnosť**

 Táto vyhláška nadobúda účinnosť 1. mája 2013.

**Poznámky k odkazom:**

1) § 31 a 32 Trestného zákona v znení neskorších predpisov.

2) Zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.

3) § 58 zákona č. 195/1998 Z. z. o sociálnej pomoci v znení neskorších predpisov.

4) Napríklad zákon č. 36/2005 Z. z. o rodine a o zmene a doplnení niektorých zákonov v znení uznesenia Ústavného súdu Slovenskej republiky č. 297/2005 Z. z., zákon č. 195/1998 Z. z. o sociálnej pomoci v znení neskorších predpisov.